Šveicarijos ryšiai

Šveicarijos ryšiai pasižymi modernia telekomunikacijų infrastruktūra, apimančia fiksuotąjį ir mobilųjį ryšį, interneto paslaugas bei radijo ir televizijos transliacijas.

 Telefonija 
2022 m. Šveicarijoje buvo registruota per 10,8 mln. mobiliųjų telefonų – daugiau nei šalies gyventojų. Rinkoje dominavo pagrindiniai operatoriai – „Swisscom“, „Sunrise“ ir „Salt“. Populiariausios išliko paslaugos pagal sutartį, kuriomis naudojosi apie 83 % vartotojų. Tais pačiais metais bendros telekomunikacijų paslaugų kainos sumažėjo 0,7 %, nors mobiliojo ryšio kainos šiek tiek pakilo.

 Radijas ir televizija 
1998 m. radijo imtuvų skaičius Šveicarijoje siekė apie 7,1 mln. 2004 m. veikė 113 FM ir 4 AM radijo stotys. 1995 m. šalyje buvo 108 televizijos stotys ir daugiau kaip 3,3 mln. televizorių.

 Internetas 
2021 m. internetu naudojosi 96 % gyventojų nuo 15 iki 88 metų, o daugiau nei pusė vyresnių nei 75 metų gyventojų jį naudojo kasdien. 

2022 m. pabaigoje Šveicarija užėmė pirmąją vietą tarp Ekonominio bendradarbiavimo ir plėtros organizacijos (EBPO) valstybių pagal fiksuotojo tinklo plačiajuosčio ryšio abonementų skaičių – apie 48,2 % gyventojų turėjo plačiajuosčio interneto prieigą. Šis rodiklis viršijo EBPO šalių vidurkį (34,9 %) ir buvo aukštesnis nei Prancūzijoje (46,6 %), Norvegijoje (45,7 %) ar Pietų Korėjoje (45,4 %).

Šveicarijos internetinių puslapių kodas yra .ch, jis atėjęs iš lotynų kalbos žodžių junginio – Confederation Helvetica.

 Stebėsena 
2014 m. rugsėjį pradėta Telekomunikacijų stebėsenos programa siekia modernizuoti Šveicarijos stebėsenos sistemas, įskaitant „Interception System Switzerland“ bei policijos informacines sistemas, kad jos atitiktų šiuolaikinių technologijų keliamus reikalavimus. Parlamentas šiam projektui skyrė 99 mln. Šveicarijos frankų, iš kurių 71 mln. buvo numatyta Pašto ir telekomunikacijų stebėsenos tarnybai (PTST). Įtraukus 13 mln. Šveicarijos frankų, gautų iš Teisingumo ir policijos departamento, bendra investicijų suma sudarė 112 mln. frankų. Programos įgyvendinimas vykdomas penkiais etapais per kelerius metus.

2022 m. Šveicarijoje telekomunikacijų stebėsenos apimtis padidėjo 27 %, daugiausia dėl sunkiais nusikaltimais įtariamų asmenų tyrimų. Pagrindiniu veiksniu tapo išaugęs mobiliųjų telefonų antenų paieškų skaičius. Tais metais tiesioginės stebėsenos atvejų skaičius išaugo iki 1 218, o retrospektyvinio stebėjimo – iki 8 114. Dauguma stebėsenos atvejų buvo susiję su nusikalstamomis veikomis nuosavybei ir narkotikų apyvartai. Stebėseną sankcionuoja prokuratūra arba Federalinė žvalgybos tarnyba, o vykdo PTST.

 Šaltiniai 

Kategorija:Šveicarija
Kategorija:Valstybių ryšiai